कांग्रेस की तुष्टिकरण की राजनीति और उस समय के बुद्धिजीवियों के ‘सेकुलरिज्म’ का तिलस्म लगभग एक जैसा था. साहित्य में भी यह इतना गहरा था कि राजेन्द्र यादव ने जैसे ही हिन्दू धर्म से हटकर धार्मिक आलोचना शुरू की नहीं थी कि पंकज बिष्ट ने उनके ऊपर सांप्रदायिक होने का इल्जाम मढ़ दिया. यहाँ राजनेता और बौद्धिक लगभग एक जैसा ही आचरण कर रहे थे. परिणाम यह निकला कि जो मतदाता कांग्रेस को, राजद को, समाजवादियों को सत्ता पर प्रतिष्ठित कर रही थी, जो वामपंथियों को इस लायक बना देती थी कि उसके सपोर्ट से केंद्र में सरकारें बनती और बिगड़ती, वही मतदाता मोबलाईज़ होकर धर्म आधारित राजनीति करने वालों के साथ हो गई. यदि यह एक ख़तरनाक स्थिति थी जैसा कि बुद्धिजीवियों ने बार-बार कहा तो सवाल उठता है कि ऐसी स्थितियां तैयार होने में किन लोगों की भूमिका थी?